බෞද්ධාගමික වත් පිළිවෙත් නිසියාකාරයෙන් පැවැත්වීමෙන් හා උසස් ධර්ම ග්‍රන්ථයන් එළි දක්වමින් මෙන්ම සංඝයාවහන්සේලා වෙනුවෙන් විවිධාකාර ඇප උපස්ථාන කරමින් ශ්‍රී සම්බුද්ධ ශාසනයේ චිරස්ථිතිය උදෙසා ශ්‍රී ලංකාව අති විශිෂ්ට කැපවීමක් සිදු කරන බව ඉන්දියාවේ බැංගලෝර් මහාබෝධි විහාරස්ථානයේ විහාරාධිපති ආනන්ද හිමියන් පවසති.ප්‍රෞඪ ඉතිහාසයකට උරුමකම් කියන ශ්‍රී ලංකාවේ සංඝ පීතෘවරයාණන් වහන්සේලා සමඟින් එක්ව වර්තමානයේ දී වෙහෙර විහාරස්ථාන ඉදිකරවා, දහම් පත පොත ද සංරක්ෂණය කරමින් රාජ්‍ය නායකයා වශයෙන් ජනාධිපති මහින්ද රාජපක්ෂ මැතිතුමන් සම්බුදු සසුන වෙනුවෙන් සුවිසල් දායකත්වයක් සපයමින් සිටින බවත් උන්වහන්සේ කීහ.අස්ගිරි මහානායක උඩුගම ශ්‍රී බුද්ධරක්ඛිත මහානායක මාහිමිපාණන් වහන්සේගේ හා ශ්‍රී ලංකාවේ මහා භාරකාර සරත් සෙනෙවිරත්න මහතාගේ දායකත්වයෙන් හා ජනාධිපති ආගමික කටයුතු අංශයේ සම්බන්ධීකරණයෙන් බැංගලෝර් මහාබෝධි විහාරස්ථානයේ දහම් අධ්‍යාපනය හදාරන ඉන්දියානු හා විදේශීය රටවල ස්වාමීන්ද්‍රයාණන් වහන්සේලා වෙනුවෙන් සිවුරු හා අටපිරිකර පූජා කිරීමේ උත්සව අවස්ථාවට එක්වෙමින් ආනන්ද හිමියෝ මේ බව පැවසූහ.සියලු ජාතීන්ට අයත් ජනයා එකාවන්ව එකමුතුව තම තමන්ගේ ආගම් අදහමින් සාමකාමීව ජීවත්වන ශ්‍රී ලංකාවේ ගුණාත්මක ප්‍රබෝධයක් ද අද දක්නට ලැබෙන බවත්, ආනන්ද හිමියන් මෙහිදී වැඩිදුරටත් පවසා සිටියහ.මෙරටින් පිරිනැමූ සිවුරු සහ අටපිරිකර ජනාධිපති සම්බන්ධීකරණ නිලධාරි බුද්ධික සංජීව හා ශ්‍රී ලංකන් ගුවන් සේවයේ කළමනාකරු ජයන්ත අබේසිංහ මහත්වරුන් ඉන්දියාවේ බැංගලෝර් මහාබෝධි විහාරස්ථානයේ දී පසුගියදා පූජා කළහ.